用家介面

使用者界面，又叫用戶介面、用家介面或人機互動界面，係指電腦系統同使用者之間交流嘅一個平台，可以透過硬件同軟件輸入同輸出資料。

情況

用家同系統進行一堆互動，系統可以係唔同嘅架生、機器、儀器、電腦程式。用家介面用輸入同輸出畀人同機互動，輸入畀用家控制個系統，而個系統畀返啲反應。好似飛機上嘅表板，鎚仔嘅手柄，電腦嘅鍵盤同熒光幕。

圖像用家介面 

圖像用家介面係用家介面嘅一種，俾用家透過圖像化嘅圖標或者聲訊號嚟同一件電子架生互動－即係用圖像化嘅方式向用家俾輸出，用到視窗同進度條等嘅控件，而用家可以用踎士等嘅架生點擊畫面入面嘅物體同掣，並且靠噉嚟向部電腦俾輸入。GUI 係喺廿世紀後半橛嗰陣興起嘅，俾人指係令到電腦大眾化嘅其中一個主因－因為 GUI 對一般人嚟講易用過打前嘅命令行介面好多。

廿一世紀最常見嗰種 GUI一般會有以下嘅子系統：
輸入系統：由踎士等嘅輸入架生接收訊號，知道「用家嘅指標喺邊個位」等嘅資訊；
視窗管理員：控制啲視窗嘅位置同埋外形；
視窗系統：負責按接收到嘅命令－包括咗「部電腦處於乜嘢狀態」嘅資訊－計出個熒幕上每一點要出乜嘢色，再將呢啲訊號傳俾熒幕，等個熒幕顯示出要顯示嘅畫面；
...等等。呢啲系統加埋一齊，就會顯示出一個有視窗、圖標、選單同埋指標嘅 GUI 。

命令行介面 

命令行介面係用家介面嘅一種，指部電腦齋靠顯示一行行嘅字嚟做俾用家睇嘅輸出。部電腦會接收用家打嘅文字同數字做輸入，然後做運算，再將運算嘅結果交俾命令行翻譯器，命令行翻譯器會將啲輸出轉化做一行行嘅字，再傳訊號俾熒幕要熒幕顯示應該顯示嘅字。命令行介面 1960 至 1970 年代係電腦界嘅主流，打後命令行介面因為俾人覺得冇圖像用家介面咁易用而受到取代。到咗廿一世紀初，命令行介面同圖像用家介面比起嚟經已頗為少見，但好多編程或者維修上嘅工作都仲會用到命令行介面。

原則上，命令行介面同圖像用家介面比起嚟各有優劣。一方面，命令行介面行起上嚟用嘅系統資源少啲，唔似得圖像用家介面噉，吓吓喺計出最後嗰個畫面之前都要處理一柞圖標同埋字型；不過，圖像用家介面俾一般人覺得更加易用，能夠用好多一睇就明嘅圖像嚟表示啲嘢，而且到咗廿一世紀初，啲電腦嘅運算能力經已勁到能夠輕易噉處理圖像用家介面，吓吓都一瞬間咁快就撈到嗮啲嘢出嚟，令到「圖像用家介面比較嘥系統資源」呢個缺點喺多數情況下影響都唔明顯。

腦機介面 

腦機介面係响廿一世紀初興起嘅一種用家介面，俾用家直接噉用自己嘅腦活動嚟控制部電腦：喺最基本上，腦機介面會運用神經成像技術－神經成像泛指「能夠探測腦部嘅某啲活動，再將啲活動轉化成電腦處理得到嘅訊號」嘅技術，例子有能夠將頭殼表面嘅微弱電活動變做圖嘅腦電圖，喺神經科學同心理學研究以至醫療等嘅應用領域上都成日會用；腦機介面會
用神經成像監察住用家嘅腦活動，
跟手再將呢啲數據即時噉輸入去部電腦嗰度，
部電腦內部會有啲程式，按接收到嘅輸入訊號嚟控制部電腦做嘢－
神經科學上已知，人諗嘅嘢由腦活動反映；腦機介面噉做等如俾玩家直接用自己嘅腦活動控制部電腦－達到「俾用家齋靠諗嘢嚟控制電腦」嘅效果。

參見
人機工程學
人機互動
互動設計
用戶體驗
工業工程
虛擬實境
腦機接口
優使性
用家體驗
遊戲顯示儀
自然用戶界面
Dark pattern

電腦

人機互動